SL Uradni list Evropske unije C 440/4

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 440/05)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„TERRE TARENTINE“

EU št.: IT-PDO-0105-01356 – 24.7.2015

ZOP ( X ) ZGO ( )

1. Skupina vložnikov in pravni interes

O. P. AJPROL Soc. Coop. Agricola dei Produttori olivicoli, prej Associazione dei Produttori Olivicoli della provincia di Taranto. Naslov: S. S. 7 Appia Km. 640,4 74010 Statte (TA) ITALIJA Tel. +39 0994527778 Faks +39 0994551832 Običajni e-naslov: info@ajprol.it uradni e-naslov: ajprol@pec.it

O. P. AJPROL Soc. Coop. Agricola dei Produttori olivicoli, prej Associazione dei Produttori Olivicoli della provincia di Taranto, je pooblaščen za vložitev zahtevka za spremembo na podlagi člena 13(1) Decreto del Ministero delle politiche agricole alimentari e forestali št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☐ Geografsko območje — ☒ Dokazilo o poreklu — ☐ Metoda proizvodnje — ☒ Povezava — ☐ Označevanje — ☒ Drugo [vključeni so bili kontaktni podatki nadzornega organa]

4. Vrsta sprememb

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda, za katerega se uporablja ime iz točke 1

Sprememba se nanaša na tri kemijske parametre, navedene v členu 8 specifikacije proizvoda. Predlagane so naslednje spremembe:

K232: ≤ 1,7 se nadomesti z ≤ 2,4;

linolenska kislina: ≤ 0,6 % se nadomesti z ≤ 0,9 %;

kampesterol: ≤ 3,3 % se nadomesti s ≤ 3,5 %.

V prvih letih tega tisočletja je bilo ob pripravi osnutka specifikacije proizvoda mogoče doseči – čeprav ne zlahka – kemijske parametre, ki so zdaj predmet zahtevka za spremembo.

Po priznanju na ravni Unije in glede na rezultate sistematičnih analiz proizvoda za namene certificiranja se je pokazalo, da je zadevne parametre težko upoštevati.

Izvor težave se je pripisoval neugodnemu, začasnemu in prehodnemu stanju na lokalnem trgu.

Šele pozneje se je izkazalo, da ne gre za začasno stanje na lokalni ravni, temveč za splošen odraz razmer, ki so bile najverjetneje posledica sprememb podnebja in okolja.

V podporo temu je treba navesti, da je bila tudi Uredba Komisije (EGS) št. 2568/91 (2) spremenjena, da bi se med drugim zvišala vrednost linolne kisline, in sicer z ≤ 0,8 % na ≤ 1 %.

Večletna preverjanja vseh serij olja, ki je bilo ob upoštevanju določb veljavne specifikacije proizvoda proizvedeno na opredeljenem območju, so pokazala, da je bilo za velik del proizvedenega olja izjemno težko pridobiti certifikat ZOP.

Zahtevana sprememba, s katero se določijo vrednosti, ki dejansko ustrezajo talnim in podnebnim razmeram na opredeljenem območju, bi omogočila izdajo certifikatov ZOP, ki je zaradi preveč omejevalnih mejnih vrednosti trenutno zelo otežena.

Spremembe mejnih vrednosti za K232, deleža linolenske kisline in kampesterola v predlaganih razponih v ničemer bistveno ne spreminjajo niti kakovostnih niti organoleptičnih značilnosti in obstojnosti ekstra deviškega oljčnega olja z ZOP „Terre Tarentine“.

Dokazilo o poreklu

Ob registraciji so bile informacije v zvezi z dokazilom o poreklu vključene samo v povzetek, v specifikaciji proizvoda pa ni bil predviden poseben člen. Tako je bil v specifikacijo proizvoda vključen poseben člen, tako da so se uporabile informacije iz povzetka, ki so bile zaradi jasnosti dopolnjene in preoblikovane.

V povzetku je v četrtem in petem odstavku navedeno:

„Oljke izvirajo iz oljčnih nasadov na območju proizvodnje, v ta namen pa pridelovalci vpišejo svoj nasad v register, ki ga ustrezno vodi in posodablja nadzorni organ. Pridelava, predelava, polnjenje in stekleničenje potekajo na opredeljenem območju, zaradi sledljivosti proizvoda pa morajo proizvajalci, ki nameravajo tržiti ekstra deviško olje pod to označbo, svoje predelovalne obrate vpisati v ustrezne registre, ki jih vodi in posodablja nadzorni organ, ter vsako leto prijaviti predelano količino oljk in navesti količino proizvedenega olja.“

V členu 11, ki je vključen v specifikacijo proizvoda, je navedeno:

„Spremljajo se vse faze proizvodnega postopka, tako da se za vsako fazo evidentirajo vhodni in izhodni proizvodi. Sledljivost proizvoda je zagotovljena z vpisom katastrskih pridelovalnih parcel, pridelovalcev, stiskalnic in polnilnic v ustrezne registre, ki jih vodi nadzorni organ, ter z vodenjem evidenc o pridelavi in polnjenju. Vse fizične in pravne osebe, ki so vpisane v zadevne registre, nadzoruje nadzorni organ v skladu s proizvodno specifikacijo in ustreznim načrtom nadzora.“

Poleg tega so se informacije v zvezi s posebnimi pravili glede polnjenja iz petega odstavka povzetka in člena 9 specifikacije proizvoda uporabile v točki 3.5 enotnega dokumenta in dopolnile s potrebnimi obrazložitvami. Tako je v točki 3.5 enotnega dokumenta navedeno:

„Ekstra deviško oljčno olje z ZOP ‚Terre Tarentine‘ je treba polniti na opredeljenem geografskem območju. Tako se čim bolj omeji prevažanje velikih količin olja v cisternah, ki pogosto poleg manjših kemijskih sprememb povzroča precej večje organoleptične spremembe. Oljčno olje se namreč zelo hitro navzame tujih vonjav v notranjosti prevoznih cistern. Da bi se v vseh fazah proizvodnje ohranile posebne značilnosti proizvoda in da bi se zagotovilo upoštevanje kakovostne proizvodnje, se olje ‚Terre Tarentine‘ torej od nekdaj polni na območju, opredeljenem v členu 4. Proizvajalci z navedenega območja, ki natančno poznajo težave pri ravnanju z oljem v fazi predpolnjenja in polnjenja, namreč lahko najbolje določijo zlasti čas in podrobne pogoje filtriranja in pretakanja ter temperaturo polnjenja; ekstra deviško oljčno olje z ZOP ‚Terre Tarentine‘ je torej treba ob koncu proizvodnega procesa polniti na opredeljenem območju, da se ohranijo njegove organoleptične in kakovostne značilnosti. Poleg tega polnjenje na opredeljenem območju nadzornemu organu omogoča čim učinkovitejši popolni nadzor nad proizvodnjo in polnjenjem, da se zagotovi ohranitev posebnih značilnosti ZOP ter hkrati sledljivosti in spremljanja.“

Povezava

Ob registraciji so bile informacije v zvezi s povezavo navedene izključno v točki 4.5, in sicer v prvih treh odstavkih, in točki 4.6 povzetka, specifikacija proizvoda pa ni vsebovala posebnega člena, ki bi se nanašal na povezavo.

Zato smo v člen 12 vključili preoblikovane in dopolnjene informacije iz prvih treh odstavkov točke 4.5 in točke 4.6 povzetka. V členu 12 specifikacije proizvoda, ki se nanaša na povezavo, je tako navedeno:

„Oljkarstvo je pomemben proizvodni sektor, ki ima osrednjo vlogo v gospodarstvu tega območja. Območje proizvodnje ekstra deviškega oljčnega olja ‚Terre Tarentine‘ leži na zahodnih pobočjih pokrajine Taranto in se odpira proti jugu, na severu pa ga varujejo vzpetine gričevja Murge; z agronomskega vidika je posebno, z ugodnimi talnimi in podnebnimi značilnostmi območja ‚Arco Ionico Tarantino‘ ter blagim podnebjem. Tla so peščena, globoka, večinoma rdečerjava, od slabo do močno skeletna, sestavljena iz kremenovega proda in kalcitnega marmorja; prepustnost tal je spremenljiva: od srednje visoka do zelo visoka. Vsebnost gline ne presega 20 %, delež apnenca pa je največ 5-odstoten. Podnebje je vroče in suho, s povprečno količino padavin, ki znaša od najmanj okrog 10 mm julija do največ okrog 80 mm novembra; povprečna letna temperatura se giblje okrog 15–16 °C, pri čemer je najnižja okrog 9 °C in najvišja okrog 30 °C. Izjemne talne in podnebne razmere na območju ‚Arco Ionico Tarantino‘ skupaj z značilnim okoljem območja proizvodnje ZOP ‚Terre Tarentine‘ dajejo proizvodu edinstvene značilnosti; vroče in suho sredozemsko podnebje ter peščena in globoka tla, ki so večinoma rdečerjava, namreč spodbujajo nastanek številnih polifenolov, ki vplivajo na grenkost in pikantnost olja. Poleg tega prastar genom avtohtonih sort stoletnih dreves olju zagotavlja prepoznaven in neprimerljiv okus. Območje ‚Arco Ionico Tarantino‘ je edinstveno in oljka se je tako dobro prilagodila posebnostim tega območja, da je še danes mogoče občudovati večstoletna drevesa; gre za pravo okoljsko in zgodovinsko dediščino. Zaradi edinstvenosti podnebja in značilnosti tal ima ekstra deviško oljčno olje ‚Terre Tarentine‘ na splošno uravnoteženo in zelo značilno aromo in okus, po katerih se izrazito loči od olja s sosednjih območij Barese (trpko in ostro) in Salento (sladko in blago), tudi zaradi mešanice gojenih sort (glej točko 3.3), ki na nobenem drugem območju pridelave ni tako razširjena. Na splošno uravnotežen okus pomeni, da v primerjavi z okusom olja s sosednjega območja Barese, za katero je zelo značilna sorta coratina, ki vpliva na oster, pikanten in trpek okus z izrazito sadežno aromo, in v primerjavi z okusom olja s sosednjega območja Lecce, za katero so zelo značilne avtohtone sorte, ki dajejo neizrazit in tako rekoč linearen pečat, pa ekstra deviško oljčno olje ‚Terre Tarentine‘, ki je sicer sladko z rahlo sadežno aromo, samo od sebe razvije uravnotežen okus med trpkim, sladkim in pikantnim, s srednje sadežno aromo.“

Drugo

Vključili smo sklicevanja na nadzorni organ, ki jih veljavna specifikacija proizvoda ne vsebuje. V členu 10 specifikacije proizvoda je navedeno: „Skladnost s specifikacijo proizvoda za ekstra deviško oljčno olje ‚Terre Tarentine‘ ZOP, ki se zahteva s členom 37 Uredbe (EU) št. 1151/2012, preverja Autorità Pubblica di Controllo Camera di Commercio di Taranto, s sedežem na naslovu Viale Virgilio 152, 74121 Taranto – Tel. +39 0997783311 – Faks +39 0492 2109797 – E-naslov pat@ta.camcom.it.“

ENOTNI DOKUMENT

„TERRE TARENTINE“

EU št.: IT-PDO-0105-01356 – 24.7.2015

ZOP ( X ) ZGO ( )

1. Ime

„Terre Tarentine“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.5 Olja in masti (maslo, margarina, olje itn.)

3.2 Opis proizvoda, za katerega se uporablja ime iz točke 1

Olje „Terre Tarentine“ je lahko ob dajanju na trg filtrirano ali nefiltrirano in mora ustrezati naslednjim značilnostim:

— barva: rumenozelena,

— pretočne lastnosti: srednje,

— okus: sadežen, s srednje izrazitim grenkim priokusom in rahlim pikantnim priokusom; največja skupna kislost, izražena kot oleinska kislina, v teži: največ 0,6 g na 100 g olja,

— peroksidno število: ≤12 meq O2/kg,

— K232: ≤ 2,4,

— K270: ≤ 0,150,

— linolna kislina: ≤ 10 %,

— linolenska kislina ≤ 0,9 %,

— oleinska kislina: ≤ 70 %,

— vrednost kampesterola: ≤ 3,5 %,

— trilinolein: ≤ 0,2 %.

Za vse druge fizikalno-kemijske parametre, ki niso izrecno navedeni, velja sklicevanje na določbe Uredbe (EGS) št. 2568/91, kakor je bila spremenjena in dopolnjena.

3.3 Krma (samo za proizvode živalskega izvora) in surovine (samo za predelane proizvode)

Zaščitena označba porekla „Terre Tarentine“ se uporablja za ekstra deviško oljčno olje, proizvedeno iz naslednjih sort oljk, ki jih posamično ali v kombinaciji z drugimi sortami najdemo v oljčnih nasadih na geografskem območju: leccino, coratina, ogliarola in frantoio, ki jih je najmanj 80 %, z različnimi deleži posamezne sorte; preostalih 20 % sestavljajo druge sekundarne avtohtone sorte, ki rastejo v oljčnih nasadih na območju proizvodnje.

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnega postopka, gojenje, obiranje in ekstrakcija olja, morajo potekati na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Ekstra deviško oljčno olje z ZOP „Terre Tarentine“ je treba polniti na opredeljenem geografskem območju. Tako se čim bolj omeji prevažanje velikih količin olja v cisternah, ki pogosto poleg manjših kemijskih sprememb povzroča precej večje organoleptične spremembe. Oljčno olje se namreč zelo hitro navzame tujih vonjav v notranjosti prevoznih cistern. Da bi se v vseh fazah proizvodnje ohranile posebne značilnosti proizvoda in bi se zagotovilo upoštevanje kakovostne proizvodnje, se ekstra deviško oljčno olje „Terre Tarentine“ torej od nekdaj polni na območju, opredeljenem v točki 4. Proizvajalci z navedenega območja, ki natančno poznajo težave pri ravnanju z oljem v fazi predpolnjenja in polnjenja, namreč lahko najbolje določijo zlasti čas in podrobne pogoje precejanja in pretakanja ter temperaturo polnjenja; ekstra deviško oljčno olje z ZOP „Terre Tarentine“ je torej treba ob koncu proizvodnega procesa polniti na opredeljenem območju, da se ohranijo njegove organoleptične in kakovostne značilnosti. Poleg tega polnjenje na opredeljenem območju nadzornemu organu omogoča čim učinkovitejši popolni nadzor nad proizvodnjo in polnjenjem, da se zagotovi ohranitev posebnih značilnosti ZOP ter hkrati sledljivosti in spremljanja.

3.6 Posebna pravila za označevanje proizvoda, za katerega se uporablja registrirano ime

Ime zaščitene označbe porekla mora biti na etiketi navedeno s čitljivimi in neizbrisnimi črkami, katerih kolorimetrija močno odstopa od barve podlage, tako da se jasno ločijo od vseh drugih navedb na etiketi. Na etiketi je treba obvezno navesti letnik pridelave oljk, iz katerih je proizvedeno olje, in „uporabno najmanj do: mesec in leto“ za največ 15 mesecev po datumu proizvodnje.

4. Jedrnata opredelitev geografskega območja

Območje pridelave in predelave oljk, namenjenih pridobivanju ekstra deviškega oljčnega olja „Terre Tarentine“, obsega celotno upravno ozemlje naslednjih občin pokrajine Taranto: ozemlje občine Taranto, ki je v zemljiški knjigi označeno s črko „A“, Ginosa, Laterza, Castellaneta, Palagianello, Palagiano, Mottola, Massafra, Crispiano, Statte, Martina Franca, Monteiasi in Montemesola.

5. Povezava z geografskim območjem

Oljkarstvo je pomemben proizvodni sektor, ki ima osrednjo vlogo v gospodarstvu tega območja.

Območje proizvodnje ekstra deviškega oljčnega olja „Terre Tarentine“ leži na zahodnih pobočjih pokrajine Taranto in se odpira proti jugu, na severu pa ga varujejo vzpetine gričevja Murge; z agronomskega vidika je posebno, z ugodnimi talnimi in podnebnimi značilnostmi območja „Arco Ionico Tarantino“ ter blagim podnebjem. Tla so peščena, globoka, večinoma rdečerjava, od slabo do močno skeletna, sestavljena iz kremenovega proda in kalcitnega marmorja; prepustnost tal je spremenljiva: od srednje visoka do zelo visoka. Vsebnost gline ne presega 20 %, delež apnenca pa je največ 5-odstoten. Podnebje je vroče in suho, s povprečno količino padavin, ki znaša od najmanj okrog 10 mm julija do največ okrog 80 mm novembra; povprečna letna temperatura se giblje okrog 15–16 °C, pri čemer je najnižja okrog 9 °C in najvišja okrog 30 °C.

Izjemne talne in podnebne razmere na območju „Arco Ionico Tarantino“ skupaj z značilnim okoljem območja proizvodnje ZOP „Terre Tarentine“ dajejo proizvodu edinstvene značilnosti; vroče in suho sredozemsko podnebje ter peščena in globoka tla, ki so večinoma rdečerjava, namreč spodbujajo nastanek številnih polifenolov, ki vplivajo na grenkost in pikantnost olja.

Poleg tega prastar genom avtohtonih sort stoletnih dreves olju zagotavlja prepoznaven in neprimerljiv okus.

Območje „Arco Ionico Tarantino“ je edinstveno in oljka se je tako dobro prilagodila posebnostim tega območja, da je še danes mogoče občudovati večstoletna drevesa; gre za pravo okoljsko in zgodovinsko dediščino. Zaradi edinstvenosti podnebja in značilnosti tal ima ekstra deviško oljčno olje „Terre Tarentine“ na splošno uravnoteženo in zelo značilno aromo in okus, po katerih se izrazito loči od olja s sosednjih območij Barese (trpko in ostro) in Salento (sladko in blago), tudi zaradi mešanice gojenih sort (glej točko 3.3), ki na nobenem drugem območju pridelave ni tako razširjena. Na splošno uravnotežen okus pomeni, da v primerjavi z okusom olja s sosednjega območja Barese, za katero je zelo značilna sorta coratina, ki vpliva na oster, pikanten in trpek okus z izrazito sadežno aromo, in v primerjavi z okusom olja s sosednjega območja Lecce, za katero so zelo značilne avtohtone sorte, ki dajejo neizrazit in tako rekoč linearen pečat, pa ekstra deviško oljčno olje „Terre Tarentine“, ki je sicer sladko z rahlo sadežno aromo, samo od sebe razvije uravnotežen okus med trpkim, sladkim in pikantnim, s srednje sadežno aromo.

Sklic na objavo specifikacije

(drugi pododstavek člena 6(1) te uredbe)

Prečiščeno besedilo proizvodne specifikacije je na voljo na spletnem mestu: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijstvo, prehrano in gozdarstvo (www.politicheagricole.it), kjer izberete „Prodotti DOP e IGP“ [Proizvodi ZOP in ZGO] (v desnem zgornjem kotu zaslona), nato „Prodotti DOP, IGP e STG“ [Proizvodi ZOP, ZGO in ZTP] (ob robu na levi strani zaslona) in nazadnje „Disciplinari di Produzione all’esame dell’UE“ [Specifikacije, predložene Evropski uniji].

(1) UL L 343, 14.12.2012, str. 1.

(2) UL L 248, 5.9.1991, str. 1.